Ismét felhördül 65 Porsche hangja hazánk legszebb tájain

2015. október 10-én immár hatodízben rajtol el a Porsche Tíz Torony Túra. A 65 autós mezőny szombat délelőtt felvonul a Várkert bazár előtt is.

Egyre népszerűbb, egyre nehezebb és még izgalmasabb – a Porsche Tíz Torony Túrát idén immár hatodik alkalommal szervezte meg a Porsche Club Pannonia csapata.

A rendkívül változatos classic és új Porsche modellekben egyaránt bővelkedő mezőny felöleli a márka teljes történetét, vagyis az esemény a 65 résztvevő autónak köszönhetően gyakorlatilag Porsche történelmi bemutató is lesz. A sok-sok izgalmas autó révén a verseny nem csak a Tíz Torony Túra résztvevőinek, hanem a kilátogatók számára is minden évben nagy élmény, mégpedig kortól és nemtől függetlenül.

És nem csak pusztán a látvány miatt, de már a 65 Porsche motorjának egyedülálló koncertjéért is érdemes lesz kilátogatni október 10-én, szombaton délelőtt a budai Várkert bazár elé, ahol alaposan szemügyre vehetik a mezőnyt a kilátogatók. Ahogy az első öt évben, úgy idén is a főtámogató
Porsche Centrum Budapest udvarából rajtolnak el az ügyességi túraverseny résztvevői, a Porsche ikonikus 911-es sportmodellje előtt tisztelegve egészen pontosan reggel 9:11 órakor. Ez azt jelenti, hogy a Várkert bazár elé nagyjából 9:30-kor fognak megérkezni az első autók, ahol a közönség a verseny egyik kulcsfontosságú eseményének, egy 1/100-as pontossági versenynek is szemtanúja lehet, amit az összes autó a helyszínen fog abszolválni. Az utolsó Porsche körülbelül délelőtt 11 órakor fog elvonulni a helyszínről.

Nem csak a márka, de a veteránok szerelmeseinek is érdemes lesz kilátogatniuk szombat délelőtt, október 10-én a Várkert bazár elé, hiszen a rendezvényen a mintegy 65 Porschén felül a hagyományoknak megfelelően egyéb oldtimer illetve klasszikus autók is el fognak rajtolni.